39. schôdza NR SR - 12.deň - A. dopoludnia
Dátum: 2025-09-26
Poslanec: Dubovický, Richard (PS)
Druh vystúpenia: Vystúpenie v rozprave

Ďakujem veľmi pekne. Pán predsedajúci, dovoľte mi hneď na úvod povedať, že budem sa snažiť byť maximálne konštruktívny, že prečo vlastne toto uznesenie je v tomto pléne a za akým účelom a čo od neho očakávam a prečo dúfam, že hlavne poslanci koalície budú hlasovať za, ide primárne o kontrolu našej rozpočtovej organizácie Slovakia Travel, ktorá momentálne funguje pod ministerstvom cestovného ruchu a športu a zároveň, aby sme urobili poslanecký prieskum tejto organizácie aj na základe toho, že ÚVO alebo NKÚ má pochybnosti o celkovom hospodárení tejto organizácie. Takže dovoľte mi na úvod povedať, že v súčasnosti koncept Slovakia Travel, ktorý vznikol pár rokov dozadu transformáciou inej spoločnosti, mal šľachetný úmysel, ale za posledné roky tento šľachetný úmysel sa zmenil na biznis pre poviem to úprimne a otvorene, pre svojich ľudí. O týchto veciach bude konkrétne neskôr rozprávať moja kolegyňa Natália Nash, aby ste mali presné informácie a presné čísla o tom, že kde a ako míňa Slovakia Travel naše spoločné peniaze, peniaze Slovákov a Sloveniek a za akým účelom. Možno, že ste si všimli, že dôvodom prečo som podal práve toto uznesenie je to, že, aby sme budeme konkrétne rozprávať o Expo 2025, ktoré je momentálne... peniaze Slovákov a Sloveniek a za akým účelom. Možnože ste si všimli, že dôvodom, prečo som podal práve toto uznesenie je to, že a budem teraz konkrétne rozprávať o Expo 2025, ktoré je momentálne v Japonsku v Osake. Vláda v minulosti, pardon predchádzajúca vláda vyčlenila 18 mil. eur na toto Expo s tým, že keď prišla nová vláda, tak povedali že tie priestory nebudú mať svoj vlastný pavilón, to znamená, že budeme mať o stovky metrov štvorcových menej a že chcú tam nájsť úsporu. Pôvodný rozpočet na to Expo bol vo výške 18 mil. eur. To je pôvodné. S tým, že to, ako ministerstvo cestovného ruchu to potom odprezentovalo, že oni potrebujú šetriť. Tak samozrejme, všetci potrebujeme šetriť v čase konsolidácie, ale potom prišli ďalšie kroky, ktoré nejakým a určitým spôsobom poukazujú na netransparentnosť tejto organizácii a hlavný dôvod je ten, že už aj ÚVO hneď na úvode a dovoľte, budem teraz citovať. Treba upozorniť na to, že zmluva bola uzatvorená až po rozhodnutí (nezrozum. slovo), kde konštatovali porušenie zákona Slovakia Travel, nakoľko táto súťaž bola podľa ÚVO zrušená nezákonne. To bol jeden z dôvodov, prečo som podal na ÚVO ďalší podnet stým, že po vyhlásení novej súťaže sa prihlásili nové spoločnosti, komentovať to určitým spôsobom nebudem. Už nejakým spôsobom aj iné organizácie poukázali na nie celkom férový prístup, čo sa týka súťaže, ale takým paradoxom tohto všetkého je a je to veľmi dobré povedať tu v pléne, že posledné uznesenie vlády, ktoré hovorilo, že na Expo v Japonsku pôjde nie 18 mil. eur, ale 14 mil. eur, čo je to avizované šetrenie tých 4 mil. a teraz tá otázka je taká. 14 mil. eur na priestor nie väčší ako jednoizbový byt. 55 m2 platíme na základe uznesenia vlády za Expo 2025. Tak mi povedzte, hlavne milí kolegovia z vládnej koalície, že prečo ste nepovolili takýto poslanecký prieskum Slovakia Travel, aby sme zistili ako vlastne hospodári táto organizácia. A vy v minulosti, veď si dobre pamätáte, ste útočili na bývalého ministra hospodárstva Richarda Sulíka, že aký je Dubaj predražený. Mohli sme mať o tom všetci iný názor, ale ste tvrdili, že 9 mil. eur na Expo v Dubaji bolo predražené. A vedeli ste o tom, že v Dubaji sme mali celý pavilón, ktorý bol o veľkosti 2000 m2 a stál nás len 9 mil. eur. Vedeli ste, vidím, že ste vedeli. Tak potom prečo chodíme do takýchto, tak potom prečo mi vysvetlite sa vám zdá OK Expo v Japonsku vo veľkosti jednoizbového bytu 55 m2 za sumu 14 mil. eur. To je tak trošku ku tej vašej konsolidácii. Od môjho prvého podania na Slovakia Travel, podal som podnet na NKÚ, teraz sa trošku vrátim ku výboru. V júni, keď som sa snažil dať uznesenie tu v parlamente, na prvý výbor neprišli poslanci vládnej koalície. Na druhom výbore už prišli poslanci, prišiel aj pán Andrássy z NKÚ, ktorý tiež tam povedal, že je podozrenie na nehospodárnosť Slovakia Travel a aj na základe toho bol podaný podnet na NKÚ. Podľa informácií, ktoré mám, tak Slovakia Travel by mala byť kontrolovaná týmto úradom budúci rok a budem veľmi zvedavý na tie finálne zistenia tejto organizácie. Ďalším dôvodom, prečo som podal to uznesenie je aj to, že ja osobne som presvedčený, že Slovakia Travel neplní svoju funkciu a to je propagácia Slovenska v zahraničí. Podľa centrálneho registra zmlúv sa zistilo, že Slovakia Travel míňa viac peňazí v rámci marketingových aktivít doma ako v zahraničí. A tuná by som chcel určitým spôsobom aj premostiť na zákon, ktorý je ku financovaní oblastných a krajských organizácií cestovného ruchu, lebo práve tieto organizácie sú garantom toho, že ten cestovný ruch v tých regiónoch vie rásť rýchlejšie a podľa mňa sú garantom toho, že to financovanie v rámci cestovného ruchu bude pre, je transparentnejšie a je výhodnejšie pre dané lokality. A na záver mi dovoľte povedať, že stále chcem veriť, že súčasnej vláde záleží na tom ako hospodári, či ministerstvo cestovného ruchu alebo Slovakia Travel, alebo Tipos a ďalšie organizácie, ktoré sú pod gesciou súčasnej vlády a chcú byť transparentné a ukázať tým ľuďom vonku, že tie prázdne slová o konsolidácii, o šetrení platia pre všetkých, takisto ako pre organizácie vlády, takisto ako pre nás pre poslancov, tak pre vládu a nielen pre ľudí. Ďakujem, to je na úvod.